শেরপুরের ঝিনাইগাতী উপজেলার ধানশাইল ইউনিয়নের কান্দুলী আশ্রয়ণ প্রকল্পের ঘরগুলো সংস্কারের অভাবে বসবাসকারীদের চরম দুর্ভোগ পোহাতে হচ্ছে। মরিচা ধরে নষ্ট হয়ে গেছে টিনের চাল। দরজা-জানালা, বেড়াও ভেঙে গেছে। এ রকম জরাজীর্ণ কুঞ্জবিলাস কান্দুলী আশ্রয়ণ প্রকল্পের সবগুলো ঘর। এ প্রকল্পে রয়েছে ৬০টি পরিবার। ১৯৯৯ সালে সরকারী অর্থায়নে উপজেলার ধানশাইল ইউনিয়নের কান্দুলী গ্রামে ৮ দশমিক ০৮ একর খাস জমির ওপর আশ্রয়ণ প্রকল্পটি নির্মাণ করা হয়। এ প্রকল্পের নাম দেয়া হয় ‘কুঞ্জবিলাস কান্দুলী আশ্রয়ণ প্রকল্প। আশ্রয়ণ প্রকল্পের সভাপতি হারুন জানায়, প্রকল্পে একটি মসজিদ, একটি কবরস্থান, একটি পুকুর, একটি সমবায় সমিতির কার্যালয় ও স্কুলের জন্য ৫০ শতাংশ জমি দেয়া হয়েছে। এ পর্যন্ত প্রকল্পে স্কুল নির্মাণ না হওয়ায় আমাদের ছেলে/মেয়েরা পড়া লেখা থেকে বঞ্চিত হচ্ছে। এছাড়াও টিনের তৈরি ৬টি ব্যারাক রয়েছে প্রতিটি ব্যারাকে ১০টি করে রুম রয়েছে। ওই সময় ৭ শতাংশ কৃষি ও আড়াই শতাংশ বসত ভিটার জমি সহ ভূমিহীন পরিবারকে এসব ব্যারাকের একটি করে কক্ষ বরাদ্দ দেয়া হয়। প্রকল্পে ৬০টি পরিবারের জন্য যৌথভাবে ৪টি শৌচাগার ও দুটি গোসলখানা থাকা সত্ত্বেও এগুলো বর্তমানে ভেঙ্গে যাওয়ায় ব্যবহারে অনুপযোগী হয়েছে। এ প্রকল্পের ১০টি টিউবওয়েল দেয়া হয়। কিন্তু ৮টি টিউবওয়েল অকেজো রয়েছে। সরজমিনে গিয়ে দেখা যায়, প্রতিটি ব্যারাকই জরাজীর্ণ। সবগুলো ব্যারাকের চালের টিন আলগা হয়ে গেছে। সব পরিবার নিজেদের টাকা দিয়ে দু-একটি করে চালের টিনে পলিথিন দ্বারা জোড়াতালি দিয়ে বসবাস করছে। টিউবওয়েলগুলো অকেজো হয়ে পড়ায় বিশুদ্ধ খাওয়ার পানির সঙ্কট দেখা দিয়েছে। শৌচাগারগুলো নষ্ট হয়ে যাওয়ায় শৌচাগারের অভাবে ক্ষেতে খামারে মলমূত্র ত্যাগ করছে। এতে বিভিন্ন রোগে আক্রান্তÍ হচ্ছে প্রকল্পে বসবাসকারীরা। প্রকল্পের বাসিন্দারা জানান, সরকার ভূমিহীনদের পুনর্বাসন করতে আশ্রয়ণ প্রকল্প নির্মাণ করে দেয়। কিন্তু দীর্ঘদিন পরও সংস্কার না করায় প্রকল্পের ঘরগুলো বসবাসের অনুপযোগী হয়ে পড়েছে। এতে তারা নানা সমস্যার মধ্যে থাকলেও সরকারিভাবে তা সমাধানের কোন উদ্যোগ নেয়নি। প্রতিটি ব্যারাকের চালে মরিচাধরে টিনে ছিদ্রের সৃষ্টি হয়েছে। সামান্য বৃষ্টি হলেই ছিদ্র দিয়ে ঘরের ভেতরে পানি পড়ে। ফলে বসবাসকারী ভূমিহীন পরিবারগুলোর নানা প্রতিকূলতার মধ্য দিয়ে বসবাস করছে। এ ব্যাপারে উপজেলা নির্বাহী অফিসার (ইউএনও) রুবেল মাহমুদ জানান, তদন্ত সাপেক্ষে, শীঘ্রই কান্দুলী আশ্রয়ণ প্রকল্পের কাজ হাতে নেয়া হবে।